Башҡортостан ерҙәрен хужалыҡ яғынан үҙләштереү тәрәнәйгән, етештереүҙе әүҙемләштергән сәнәғәт һәм ауыл хужалығы объекттары күбәйә барған һайын, уның ҡалалары, ауылдары һәм райондарының экологияһы ла насарайғандан насарайҙы. Әммә тәбиғәтте һаҡлау проблемалары хәл ителәһе урынға артабан тағы ла ҡырҡыуыраҡ төҫ ала барҙы. Был бөтәһенән элек республика ерҙәрендә урынлашҡан күпселек предприятиеларға хужа булып алған Союз министрлыҡтары һәм ведомстволарының башбаштаҡлыҡтары менән аңлатыла. Был «хужалар» республиканан Мәскәү файҙаһына мөмкин тиклем күберәк табыш һығып алыу менән генә ҡыҙыҡһынды, урындағы социаль иҡтисади һәм экологик ихтыяждарҙы ҡәнәғәтләндереүгә бик аҙ ғына аҡса ҡалдырылды.